Transnet ondersoek aankope van 1 064 lokomotieweArgieffoto Transnet het Woensdag gesê hy ondersoek bewerings van onbehoorlikheid oor die rol wat raadgewers en konsultante, insluitend Regiments Capital, Trillian Advisory Services, Trillian Capital Partners en Nkonki Inc gespeel het in die maatskappy se aankope van 1 064 lokomotiewe in 2014. Dié raadgewers en konsultante is van die privaat maatskappye wat geïmpliseer word in bewerings van staatskaping wat tans deur die Zondo-kommissie ondersoek word. Die staatsbeheerde logistieke en vervoermaatskappy het Woensdag ook aangekondig hy het sy voormalige groephoof vir voorsieningsketting, Edward Thomas, geskors hangende ŉ ondersoek oor ernstige bewerings van wangedrag in verskeie kontrakte. Transnet het gesê Thomas kon nie voldoende redes verskaf waarom hy nie geskors moet word nie. Thomas is geskors hangende die uitslag van ŉ ondersoek oor die maatskappy se aanskaffing van 1 064 lokomotiewe waar Regiments Capital en Trillian geïmpliseer word. Regiments Capital en Trillian het as raadgewers opgetree in Transnet se omstrede multimiljard rand se aanskaffing van die lokomotiewe. ŉ Ondersoek deur die regsfirma Werksmans Attorneys het in Junie bevind dat Suid-Afrika se hawe- en vragspooroperateur miljarde rand verkwis het toe die voorwaardes van ŉ ooreenkoms, om nuwe lokomotiewe van China South Rail, China North Rail, General Electric Co., en Bombadier Inc aan te koop, gewysig is. Die faktuur is van R38,6 miljard tot R54,5 miljard aangepas. Werskmans het aanbeveel dat daar verder ondersoek ingestel moet word; dat Transnet dringend stappe moet doen om die verkwiste geld terug te kry en die aanspreeklike persone gedissiplineer moet word; en dat die Valke se ondersoek-eenheid en die staatsveiligheidagentskap hul eie ondersoek moet instel oor die bewerings. Transnet het vroeër vandeesweek aangekondig dat hy voortgaan met tugstappe teen sy groepstesourier Phetolo Ramosebudi, wat intussen bedank het. Ramosebudi het ook ŉ kennisgewing van skorsing ontvang, maar het gekies om eerder sy bedanking in te dien. Hy is geskors ná ŉ ondersoek oor die aanskaffing van die 1 064 lokomotiewe. Transnet het ook uitvoerende hoof Siyabonga Gama se indiensneming beëindig en hoof aanskaffingsbeampte Thamsanqa Jiyane en voorsieningkettingbestuurder Lindiwe Mdletshe geskors. Hulle word ook geïmpliseer in die onbehoorlike aankope van die 1 064 lokomotiewe.